St. Petersburg (Florida)

San Petersburgu ye una ciudá del estáu norteamericanu de Florida. Asitiada nel condáu de Pinellas, tenía en 2015 (U.S. Census Bureau) una población estimada de 257.083 habitantes, que faen d'ella la quinta ciudá más poblada de Florida y la mayor que nun ye cabeza de condáu. La sede del condáu de Pinellas ye la ciudá de Clearwater, que forma xunto con San Petersburgu y Tampa y los sos suburbios l'área estadística metropolitana Área de la badea de Tampa, la segunda mayor de Florida colos sos 2,8 millones d'habitantes. La ciuda ta asitiada nuna península, ente la badea de Tampa y el golfu de Méxicu, que se coneuta al continente na so fastera septentrional.
San Petersburgu foi fundada en 1888 por John C. Williams, que compró los terrenos nos que s'asienta, y por Peter Demens, que traxo a la zona a la industria del ferrocarril. Tres de xugalo a cara o cruz ente dambos, el ganador, Demens, dio-y a la tierra aú llevantaríen la ciudá'l nome de San Petersburgu, pola ciudá rusa homónima, na que naciera; el perdedor, Williams, daría-y el nome de la so ciudá natal, Detroit, al primer hotel construyiu na zona. San Petersburgu algamó l'estatus de ciudá'l 6 de xunu de 1903. 

En 1914 establecióse nella'l primer serviciu aereu regular del mundu, con un avión que cruciaba, tresportando un únicu pasaxeru, al traviés de la badea de Tampa, xuniendo les ciudaes de Tampa y St. Pete, que ye'l nome popular que avecen a dá-y a la ciudá los sos habitantes. La ciudá recibe tamién el nomatu de "Cuidá del Sol" (Sunshine City), porque tien una media de 361 díes soleaos cada añu, y el récor mundial de díes siguíos con sol, 768. Lo bonal del so clima y el baxu costu de la vida la ciudá tien sío de tiempu atrás destín de munchos norteamericanos que se muden a ella de la que se xubilen, magar que nos caberos años vese una tendencia al rexuvenecimientu de la so población.

 Referencies 

Categoría:Llocalidaes de Florida